**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**ОТ ДЕСИСЛАВА ТАНЕВА – МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**Относно:** Проект на Постановление на Министерския съвет за приемане на Наредба за предоставянето на информация на потребителите за храните

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за предоставянето на информация на потребителите за храните.

**Причини, които налагат приемането на акта**

В „Държавен вестник” бр. 52 от 2020 г. е публикуван новият Закон за храните. Законът влиза в сила в деня на обнародването му в „Държавен вестник“.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1, се прилагат подзаконовите нормативни актове по прилагането на отменения Закон за храните, доколкото не противоречат на този закон.

На основание чл. 19 от Закона за храните, изискванията за предоставянето на информация на потребителите за храните се определят с наредба на Министерския съвет, с която се:

1. въвеждат изискванията на Директива 2011/91/ЕС на Европейския парламент и на Съвета от 13 декември 2011 г. относно означенията или маркировките, идентифициращи партидата, към която принадлежи дадена храна (ОВ, L 334/1 от 16 декември 2011 г.);

2. определят национални мерки за предоставянето на информация за храните на потребителите съгласно чл. 38-44 на Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ, L 304 от 22.11.2011 г.) (Регламент (ЕС) 1169/2011)

В тази връзка на това основание е необходимо да бъде издадена нова наредба, която да отмени Наредбата за изискванията за етикетирането и представянето на храните приета с ПМС № 383 от 2014 г. (обн. ДВ. бр.102 от 2014 г.).

Проектът на наредба следва структурата и съдържанието на сега действащата Наредба за изискванията за етикетирането и представянето на храните, като са дефинирани по-ясно някои разпоредби, свързани с предоставянето на информация на потребителите за храните в съответствие с изискванията на Регламент (ЕС) 1169/2011, изискванията предвидени в специални разпоредби на регламентите на ЕС за определени храни, Закона за храните и на подзаконовите нормативни актове по прилагането му, както и разпоредбите, имащи за цел да въведат определени изисквания по отношение на означенията или маркировките, идентифициращи партидата, към която принадлежи дадена храна. С проекта се въвеждат и национални мерки съгласно чл. 44 на Регламент (ЕС) 1169 /2011 за предоставянето на информация при предлагане за продажба на храни на краен потребител или на заведение за обществено хранене без предварително опаковане, или когато храните са опаковани в търговските помещения по искане на потребителя или са предварително опаковани за директна продажба.

**Цели**

Проектът на Наредба за предоставянето на информация на потребителите за храните определя:

1. изискванията към означенията или маркировките, идентифициращи партидата, към която принадлежи дадена храна;

2. национални мерки за предоставянето на информация за храните на потребителите съгласно чл. 44 на Регламент (ЕС) № 1169/2011.

Наредбата се издава на основание чл. 19 от Закона за храните и отменя Наредба за изискванията за етикетирането и представянето на храните - приета с ПМС № 383 от 2014 г. (обн. ДВ. бр.102 от 2014 г.)

**Очаквани резултати от прилагането на акта**

С оглед постигане на високо равнище на защита на здравето на потребителите и гарантиране на правото им на информация, следва да се гарантира, че потребителите са подходящо информирани относно консумираните от тях храни. С прилагането на наредбата ще се постигне и определяне на конкретни и точни изисквания за етикетиране и представяне на храните, които да гарантират правото на потребителите на информиран избор.

С проекта се определят и ясни правила за предоставяне на информация на потребителите за храните и предлагане за продажба на храни на краен потребител или на заведение за обществено хранене без предварително опаковане, или когато храните са опаковани в търговските помещения по искане на потребителя или са предварително опаковани за директна продажба.

С прилагането на изискванията на наредбата се постига по-добра информираност по отношение на идентичността на продуктите посредством означението на партидата, към която принадлежи даденa хранa. Означаването на партидата се използва като полезен източник на информация, когато храните трябва да бъдат проследени и идентифицирани или представляват риск за здравето на потребителите.

**Анализ за съответствие с правото на Европейския съюз**

С наредбата се въвеждат разпоредбите на Директива 2011/91/ЕС на Европейския парламент и на Съвета от 13 декември 2011 година относно означенията или маркировките, идентифициращи партидата, към която принадлежи дадена храна. Във връзка с това е приложена таблица на съответствието с правото на ЕС.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието, храните и горите за 2020 г.

Проектът на акт не води до изменения в целевите стойности на показателите за изпълнение, в това число ключовите индикатори.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на постановление, докладът към него, частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за предоставянето на информация на потребителите за храните е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 19 от Закона за храните и чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложениe:** | 1. Проект на Постановление на Министерския съвет; 2. Проект на Наредба за предоставянето на информация на потребителите за храните; 3. Частична предварителна оценка на въздействието; 4. Становище на дирекция „Модернизация на администрацията“ на Министерския съвет; 5. Финансова обосновка; 6. Таблица на съответствието с правото на ЕС; 7. Справка за отразяване на постъпилите по реда на чл. 32 – 34 от УПМСНА становища; 8. Постъпили становища; 9. Справка за получените предложения и становища от проведената обществена консултация; 10. Получени предложения и становища; 11. Проект на съобщение за средствата за масово осведомяване. |

**ДЕСИСЛАВА ТАНЕВА**

*Министър на земеделието, храните и горите*